ஆரோக்கியத்தை மேம்படுத்தவேண்டிய சுகாதாரத் துறை சீக்காளித் துறையாக மாறிக் கிடக்கிறது. டெங்குக் காய்ச்சலில் இருந்து தப்பிக்க எல்லாவிதமான தற்காப்புக் கேடயங்களையும் மக்கள் பயன்படுத்த ஆரம்பித்து விட்டனர். கை-கால்களில் கொசு விரட்டி மருந்துகளைத் தடவிக்கொள்கிறார்கள்; தேங்காயெண்ணெய் தடவிக்கொள்கிறார்கள்; மண்தரையே இல்லாமல் போய்விட்ட பெருநகர மண்தொட்டிகளில் நொச்சி இலைச்செடி வளர்க்கிறார்கள். இப்படிப் பல முயற்சிகளை மக்கள் மேற்கொண்டாலும், மிக இயல்பாய் கொசு, அவர்களைக் கடித்துவிட்டுப் பறந்துவிடுகிறது. 'தமிழக மக்களைப் பொறுத்தவரை அவர்களால் எதையும் எதிர்கொள்ள முடியும்' என்று உலக சுகாதார அமைப்பே முடிவு செய்துவிடும் போலிருக்கிறது. 12 ஆயிரம் சுகாதாரப் பணியாளர்கள் தேவையுள்ள இடத்தில், இரண்டாயிரத்துக்கும் மேற்பட்ட பணியாளர்கள் மட்டுமே, தமிழகச் சுகாதாரத் துறையில் பணியாற்றுகின்றனர் என்பது கூடுதல் வேதனையைத் தருகிற செய்தியாகும்.